El Tio de la Porra inicia la Fira I Festes de Gandia amb més de 120 activitats per a tots els públics
27 setembre 2024

## El Tio de la Porra inicia la Fira I Festes de Gandia amb més de 120 activitats per a tots els públics27 setembre 2024Última actualització: 27 setembre 2024

![](../gestion/img/9a6b4929b5611919ac1e0a6ee6b71f28b6bb827cb9518b7faddf56e0104169e4.jpg)  
  

L'alcalde de Gandia, **José Manuel Prieto**, acompanyat per la ministra de Ciència, Innovació i Universitats, **Diana Morant**; la regidora de Cultura i Política Festiva, **Balbina Sendra**, i representants de la Corporació Municipal, ha lliurat aquest matí la vara de comandament de la ciutat al Tio de la Porra en un acte multitudinari celebrat a la plaça Major i que suposa l'inici de la Fira i Festes de Gandia.  
Durant tot el matí les diferents bandes del Tio de la Porra han recorregut els centres educatius i els edificis públics de la ciutat per anunciar l'inici de les festes.  
  
Després d'aquest acte, l'alcalde ha declarat que Fira i Festes suposa "_un sentiment de trobada i d'orgull de ciutat que té un alt component emocional. La Fira és un espai perquè les coses bones passen i que tots gaudim d'una àmplia programació que també suposa un revulsiu econòmic_", i ha convidat a totes les persones que ens visiten que "_visquen la Fira al carrer i gaudisquen de tots els espectacles i els formats diferents que s'han programat_".  
  
Per la seua banda, Morant ha qualificat la Fira i Festes com a "_un model d'èxit que, des de fa anys va establir una programació participativa pensada per a tots els públics. Qualsevol pot passar el dia gaudint dels actes programats, de la cultura, de la música, de l'art i del retrobament que suposa aquesta celebració_".

  
**Més de 120 activitats per a tots els públics**  
La Fira i Festes del 2024 té programades per aquesta edició un total de 126 activitats per a tots els públics. Des del departament de Cultura s'han programat 41 funcions de teatre, concentrades majoritàriament al passeig de les Germanies, amb companyies de qualitat que seran protagonistes de l'eix vertebrador de la ciutat, mentre que el Teatre Serrano acollirà tres grans companyies com són Mayumaná, el musical 'Friends' i la companyia de circ EIA.  
  
La música inundarà la ciutat amb 38 concerts que van des de la més tradicional fins a l'electrònica, passant per tota classe d'estils en diversos escenaris de la ciutat com són el Parc de la Festa, l'institut Maria Enríquez, la plaça del Mosset, el jardí de la Casa de la Marquesa, les places de la ciutat o el polígon Benieto.  
D'altra banda, els col·lectius i les entitats culturals també hi participaran dins de la programació. En concret, seran 16 entitats les que donaran a conéixer el seu treball durant els dies de la Fira.  
  
Paral·lelament, la ciutadania i els visitants podran gaudir de 6 exposicions d'art i altres temàtiques entre les quals destaca l'exposició dedicada al gran pintor gandià Àlex Alemany, que va morir el 2021, amb una visió retrospectiva pòstuma de la seua obra i la mostra pel 50 aniversari d'Ulls de Mussol, a les quals se sumen 5 activitats al voltant del Tio de la Porra i on també estarà present l'Any Estellés.  
  
També es contemplen 11 visites al patrimoni monumental amb una reducció del preu de l'entrada, per facilitar l'accés a la ciutadania, i amb més possibilitat d'horaris. D'altra banda, i com un dels pilars d'activitats de la present edició, s'han previst 9 activitats al voltant de la celebració del 550é aniversari del naixement de la duquessa Maria Enríquez.  
  
Com a colofó ​​a la programació, el dia 29 de setembre, i amb entrada gratuïta, està prevista l'actuació de Juan Magán al parc de la Festa. Magán, reconegut DJ i productor, compta amb sis nominacions als Latin Grammy i als Premis Billboard, va ser l'artista espanyol número 1 a Spotify Global el 2022 i té més de tres bilions de reproduccions a YouTube.  
  
El dia 30 de setembre i a partir de les 10 hores al Palau Ducal serà el torn de l'acte cívic 'Ciutat de Gandia' on es reconeixerà al sector turístic, a Foment AIC i al grup musical ZOO.